b"\n_START_ARTICLE_\nLlu\xc3\xads Dan\xc3\xa9s i Roca\n_START_SECTION_\nBiografia\n_START_PARAGRAPH_\nVa estudiar escultura a l\xe2\x80\x99Escola d'Arts i Oficis de Barcelona i va comen\xc3\xa7ar la seva carrera com a escen\xc3\xb2graf. Des d\xe2\x80\x99aleshores ha conreat diverses disciplines, com el cinema, v\xc3\xaddeo, el teatre i el circ._NEWLINE_El seu debut com a director de cinema va ser amb Llach, la revolta permanent, que es va estrenar a la 54a edici\xc3\xb3 del Festival Internacional de Cinema de Sant Sebasti\xc3\xa0 i a les sales el mar\xc3\xa7 del 2007. Abans (2005) havia realitzat el documental 'Llach a Par\xc3\xads' i, posteriorment, va realitzar 'Llach a Verges' (2008) que documenta el comiat del cantant de l'escena. Mant\xc3\xa9 una bona relaci\xc3\xb3 art\xc3\xadstica amb Llu\xc3\xads Llach com ho palesa el fet que el cantant s'avingu\xc3\xa9s a cantar en directe a l'espectacle Tranuites Circus que es va presentar al Teatre Nacional de Catalunya (2007)._NEWLINE_Explotant les seves capacitats de realitzador i escen\xc3\xb2graf ha creat diversos espectacles per cerim\xc3\xb2nies i gales on destaca l'aspecte visual utilitzant des de senzilles t\xc3\xa8cniques escenogr\xc3\xa0fiques a complexos recursos tecnol\xc3\xb2gics i audiovisuals._NEWLINE_El 2008 Amnistia Internacional va encarregar-li la campanya per commemorar els 60 anys de la Declaraci\xc3\xb3 Universal dels Drets Humans. Va dirigir i realitzar de trenta anuncis publicitaris amb m\xc3\xbasics i artistes internacionals com Peter Gabriel, The Edge de U2, Michael Stipe de REM, The Nationals, Cat Power i Tom Baxter entre d\xe2\x80\x99altres. I, posteriorment, per l'Ag\xc3\xa8ncia Espanyola de Cooperaci\xc3\xb3 Internacional pel Desenvolupament va fer un curt documental amb m\xc3\xa9s de 30 artistes llatinoamericans com Sara Baras, Pablo Carbonell, Fernando Tejero, Pedro Guerra, V\xc3\xadctor Manuel, Ana Bel\xc3\xa9n i el Gran Wyoming, entre d'altres._NEWLINE_El desembre de 2009 estrena Llits al Teatre Nacional de Catalunya, un espectacle de teatre visual i circ protagonitzat pels cantants Albert Pla i L\xc3\xaddia Pujol amb m\xc3\xbasica de Llu\xc3\xads Llach i Borja Penalba. El Gran Lectus (Albert Pla), un acr\xc3\xb2bata a la recerca del salt perfecte, pateix un accident i comen\xc3\xa7a un viatge entre el m\xc3\xb3n dels vius i els morts acompanyat de diversos personatges, entre els quals Klin\xc3\xa9 (Alba Serraute), i els records acumulats als matalassos de diversos llits. Llits tamb\xc3\xa9 es va presentar a Reus i Sant Cugat i l'espectacle es va enregistrar \xc3\xadntegre en format de cinema 3D. Basat i en paral\xc2\xb7lel a les representacions de Llits, Llu\xc3\xads Dan\xc3\xa9s va realitzar el documental Pla/Lectus, que es va emetre pel Canal 33 on es recrea la ficci\xc3\xb3 d'una progressiva adopci\xc3\xb3 per part d'Albert Pla de la personalitat del Gran Lectus."